มันนี่ทูเดย์
แอกซ่ามอบส่วนลดวันแม่ 15%
11 ส.ค. 2558

แอกซ่ามอบส่วนลดวันแม่ 15% 
บริษัท แอกซ่าประกันภัย ออกกรมธรรม์ชุด “อาวุโส สุขใจ” เพิ่มความอุ่นใจให้ผู้สูงวัยฉลองเทศกาลวันแม่ โดยคิดค่าเบี้ยประกันภัยเริ่มต้นวันละ 55 บาท มอบความคุ้มครองสูงสุด 6 แสนบาท และยังให้้ัฟรีวัคซีนทุกชนิดมูลค่า 1,000 บาท นอกจากนี้ ยังทำแผนดึงดูดลูกค้าประเภทบุคคลวัยทำงานที่ซื้อกรมธรรม์ให้แม่หรือพ่อ โดยมอบส่วนลดทันที 15% เมื่อสมัครทำประกันภัยสุขภาพสำหรับตัวเองด้วยภายในวันที่ 31 ส.ค. 2558 นี้
ชงลดภาษีหนุนกีฬาต่ออีก 3 ปี 
รายงานข่าวจากทำเนียบรัฐบาล เปิดเผยว่า ในการประชุมคณะรัฐมนตรี (ครม.) วันที่ 11 ส.ค. กระทรวงการคลังจะเสนอขอความเห็นชอบจากที่ประชุม ให้ขยายเวลามาตรการภาษีให้กับบุคคลหรือนิติบุคคล ที่บริจาคหรือให้การสนับสนุนองค์กรกีฬาที่จะสิ้นสุดอายุมาตรการวันที่ 31 ธ.ค. 2558 ไปเป็นวันที่ 31 ธ.ค. 2561
ทั้งนี้ บุคคลธรรมดาสามารถนำเงินบริจาคมาหักเป็นค่าลดหย่อนได้ 2 เท่าของจำนวนเงินบริจาค แต่ไม่เกิน 10% ของเงินได้สุทธิ ในขณะที่่บริษัทหรือห้างหุ้นส่วนนิติบุคคลบริจาคทรัพย์สินสามารถนำมาหักเป็นรายจ่ายได้ 2 เท่าของเงินบริจาคแต่ไม่เกิน 10% ของกำไรสุทธิ โดยคาดว่ามาตรการดังกล่าวจะส่งผลกระทบต่อการจัดเก็บรายได้ของรัฐประมาณ 1,200 ล้านบาท แต่จะมีผลดีในการลดภาระการจัดสรรงบประมาณของรัฐบาลในด้านการกีฬาลงได้ในระดับหนึ่ง